കള്ളപ്പണ ഇടപാടുമായി ബന്ധപ്പെട്ട് രാജ്യത്തെ ഒൻപത് പ്രമുഖ ബാങ്കുകൾ കൂടി നിരീക്ഷണത്തിൽ . ബാങ്ക് ഓഫ് ബറോഡിയിൽ കള്ളപ്പണം വെളുപ്പിയ്ക്കലുമായി ബന്ധപ്പെട്ട് നടന്ന വൻ ഇടപാടുകൾ പുറത്ത് വന്ന സാഹചര്യത്തിലാണ് ഒൻപത് ബാങ്കുകൾ കൂടി നിരീക്ഷണത്തിലാകുന്നത് . ബാങ്കുകൾ കേന്ദ്രീകരിച്ച് കള്ളപ്പണ ഇടപാട് നടത്തിയിരുന്നതിലെ മുഖ്യ കണ്ണിയായ മനീഷ് ജെയിൻ വ്യാഴാഴ്ച അറസ്റ്റിലായതോടെയാണ് കൂടുതൽ വിവരങ്ങൾ പുറത്തറിയുന്നത് . 2006 മുതൽ 2014 വരെ എട്ട് വർഷത്തോളം ജെയിനും സംഘവും നടത്തിയ പണത്തിന്റെ ഇടപാടാണ് പുറത്ത് വരുന്നത് . 557 കോടിയുടെ കള്ളപ്പണമാണ് വിവിധ ബാങ്കുകളിലൂടെ കൈമാറിയത് . ഗാസിയാബാദിലെ രാജ്പൂരിലുള്ള ഓറിയന്റൽ ബാങ്ക് ഓഫ് കൊമേഴ്സിൽ 66 അക്കൌണ്ടുകളാണ് ജെയിന് ഉള്ളത് . വിദേശ പണം ഉൾപ്പടെ 505 കോടിയുടെ പണമിടപാടാണ് ബാങ്ക് വഴി ജെയിൻ നടത്തിയത് . 2006 - 2010 കാലഘട്ടത്തിലായിരുന്നു ഇത് . ഓറിയന്റൽ ബാങ്കിന് പിറമെ ആക്സിസ് ബാങ്ക് , ഡിസിബി ബാങ്ക് , ധനലക്ഷ്മി ബാങ്ക് , ഐസിഐസിഐ ബാങ്ക് , ഇൻഡസ്ഇൻഡ് ബാങ്ക് , ഐഎൻജി വൈശ്യ ബാങ്ക് , കൊഡാക് മഹീനിദ്ര ബാങ്ക് , യെസ് ബാങ്ക് എന്നിവയും നിരീക്ഷണത്തിലാണ് . ഹോങ്കോങിൽ രണ്ട് ബിസിനസ് സ്ഥാപനങ്ങളാണ് ജെയിനിനുള്ളത് . തൻവി എന്റർപ്രൈസസും പസഫിക് എകിമും . ഹോങ്കോങിലെ എ്ച്ച്എസ്ബിസി ബാങ്കിലേയ്ക്കാണ് ഇയാൾ നിക്ഷേപങ്ങൾ മാറ്റിയിരുന്നത് . ബാങ്ക് ഓഫ് ബറോഡയിലൂടെയും എച്ച്ഡിഎഫ്സി ബാങ്കിലൂടെയും ആറായിരം കോടിയുടെ കള്ളപ്പണ ഇടപാട് നടച്ചിയ സഞ്ജയ് അഗർവാൾ പിടിയിലായതിന് പിന്നാലെയാണ് ജെയിൻ അറസ്റ്റിലാകുന്നത് . സിബിഐയും എൻഫോഴ്സ്മെന്റ് ഡയറക്ടറേറ്റും സംഭവത്തെപ്പറ്റി അന്വേഷിയ്ക്കുന്നുണ്ട് .